SKRIFTLIG FORESPØRGSEL E-0884/00

af Camilo Nogueira Román (Verts/ALE) til Kommissionen

(22. marts 2000)

Om: Behov for fællesskabsinspektion med henblik på godkendelse af havnen i Laxe (Galicien Spanien) som grænsekontrolsted

Artikel 9, stk. 3, i Rådets direktiv 90/675/EØF(1) af 10. december 1990 om principperne for for tilrettelæggelse af veterinærkontrollen for tredjelandsprodukter, der føres ind i Fællesskabet, indeholder bestemmelser om, at medlemsstaterne skal forelægge Kommissionen en liste over grænsekontrolsteder. Før udløbet af den fastsatte frist, som var den 31. marts 1991, forelagde den spanske stat sin liste, hvor havnen i Laxe (Galicien) ikke var opført under de havne, der i henhold til direktivet skulle godkendes som grænsekontrolsted. Denne havn, som navnlig er specialiseret i landing af tunfisk, indledte?? på det tidspunkt sin særlige kamp for at opfylde de i direktivet fastsatte krav for at blive optaget på listen over grænsekontrolsteder. Som en af de første foranstaltninger for at tilpasse havnen til kravene i direktivet blev opførelsen af et inspektionskontor til opfyldelse af de i direktivet angivne funktioner afsluttet i 1994. I strid med artikel 9, stk. 4, i det pågældende direktiv har hverken Kommissionen eller de kompetente spanske myndigheder siden da foretaget nogen kontrol af, at de pågældende krav var opfyldt, med henblik på at godkende havnen i Laxe som grænsekontrolsted. Følgerne af denne passivitet og efterladenhed hos både EU's og de spanske myndigheder påfører specielt køle- og fryseskibene alvorlige økonomiske tab.

Er Kommissionen klar over denne sendrægtighed hos de spanske myndigheder og hos Kommissionen selv? Agter den hurtigst muligt at tage de nødvendige skridt til at kontrollere, at fællesskabsbestemmelserne er opfyldt, således at havne i Laxe kan blive optaget på listen over grænsekontrolsteder?

(1) EFT L 373 af 31.12.1990, s. 1.

Svar afgivet på Kommissionens vegne af David Byrne

(12. maj 2000)

Grænsekontrolsteder godkendes nu i henhold til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(1). Dette direktiv ophævede og erstattede direktiv 90/675/EF(2). Medlemsstaterne skulle vedtage de påkrævede gennemførelsesbestemmelser til direktivet senest 1. juli 1999. Ifølge artikel 6 i direktiv 97/78/EF kan der tilføjes nye grænsekontrolsteder, som foreslås af medlemsstaten, efter at den kompetente myndighed har sikret sig, at de opfylder kravene i bilag II i direktivet og i Kommissionens beslutning 92/525/EØF af 3. december 1992 om betingelserne for godkendelse af EF-grænsekontrolsteder for veterinærkontrol for tredjelandsprodukter(3). Derefter inspiceres grænsekontrolstedet af Kommissionen i samarbejde med medlemsstatens kompetente myndigheder.

De spanske myndigheder har ikke peget på havnen i Laxe som et uafhængigt grænsekontrolsted, hvorfor Laxe ikke er blevet inspiceret af Kommissionen. Hvad angår spørgsmålet om de spanske myndigheders inspektion af Laxe, henvises der til disse myndigheder.

(1) EFT L 24 af 30.1.1998.

(2) EFT L 373 af 31.12.1990.

(3) EFT L 331 af 17.11.1992.